b"\n_START_ARTICLE_\nGavial\n_START_SECTION_\nCaracter\xc3\xadstiques\n_START_PARAGRAPH_\nEl gavial \xc3\xa9s un dels cocodrils no extingits m\xc3\xa9s gran que pot arribar a mesurar 6,25 m, tot i que la mida mitjana d'un adult es troba entre els 3,5 i els 4,5 m. Aquesta varia entre mascles (m\xc3\xa9s grans) que arriben a mesurar 5 m, i les femelles que mesuren fins a 3,75 m. Les cries mesuren uns 37\xc2\xa0cm de llarg, als 18 mesos arriben al metre de longitud. El pes corporal mitj\xc3\xa0 d'aquesta esp\xc3\xa8cie va dels 160 als 250 kg._NEWLINE_Els tres exemplars m\xc3\xa9s grans registrats s\xc3\xb3n, un gavial de 6,5 m ca\xc3\xa7at al riu Gogra de Faizabad l'agost de 1920; un individu de 6,3 m trobat al riu  Cheko de Jalpaiguri el 1934 i un de 7 m al riu Kosi, al nord de Bihar el gener de 1924. Aquests individus podrien arribar a pesar 977kg. Es creu que individus d'aquesta mida eren habituals en el passat, per\xc3\xb2 no se'n troben en l'actualitat._NEWLINE_La caracter\xc3\xadstica principal d'aquesta esp\xc3\xa8cie \xc3\xa9s la seva mand\xc3\xadbula estreta i allargada, que seria una adaptaci\xc3\xb3 a la dieta principalment pisc\xc3\xadvora. La mand\xc3\xadbula es va eixamplant i allargant a mesura que l\xe2\x80\x99animal envelleix. El musell est\xc3\xa0 revestit per 110 dents afilades que es fan m\xc3\xa9s curtes i gruixudes amb l'edat. Consta de 27-29 dents superiors i 25-26 inferiors a cada costat.\xc2\xa0Podem diferenciar als mascles per un bulb cartilagin\xc3\xb3s que trobem a l\xe2\x80\x99extrem del morro, aquest es presenta nom\xc3\xa9s en mascles madurs i s\xe2\x80\x99anomena ghara per la paraula hindi que significa \xe2\x80\x9colla\xe2\x80\x9d, ja que aquest bulb s\xe2\x80\x99assembla a una olla de fang. Els gavials s\xc3\xb3n l'\xc3\xbanica esp\xc3\xa8cie existent de cocodril amb dimorfisme sexual visible. \xc2\xa0Aquest bulb permet als mascles modificar els xiulets que produeixen per les fosses nasals, aquest so es pot escoltar a gaireb\xc3\xa9 un quil\xc3\xb2metre de dist\xc3\xa0ncia. Malgrat que es desconeix la funci\xc3\xb3 d\xe2\x80\x99aquest bulb, es creu que t\xc3\xa9 un paper important en la reproducci\xc3\xb3, ja que permetria a les femelles recon\xc3\xa8ixer els mascles madurs i s\xe2\x80\x99involucraria en conductes sexuals associades._NEWLINE_La cua d\xe2\x80\x99aquesta esp\xc3\xa8cie \xc3\xa9s aplanada lateralment i ben desenvolupada, facilita la propulsi\xc3\xb3 de l\xe2\x80\x99animal i tamb\xc3\xa9 li serveix per atrapar les preses. T\xc3\xa9 les potes posteriors palmades que li donen bona mobilitat i capacitat de maniobra en aig\xc3\xbces profundes. Tot i aix\xc3\xad, a terra, el gavial adult nom\xc3\xa9s es pot despla\xc3\xa7ar relliscant sobre el ventre._NEWLINE_T\xc3\xadpicament els gavials adults s\xc3\xb3n de color oliva fosc, mentre que els joves tenen un color m\xc3\xa9s p\xc3\xa0l\xc2\xb7lid. Tenen bandes fosques i taques al cap, cos i cua. Les superf\xc3\xadcies dorsals s'enfosqueixen, cap a un color gaireb\xc3\xa9 gris-negre, cap als 20 anys, mentre que les superf\xc3\xadcies ventrals s\xc3\xb3n de color blanc-groguenc. El coll \xc3\xa9s allargat i gruixut. Les crestes dorsals es restringeixen a les regions mitjanes de l'esquena. Els dits s\xc3\xb3n curts i densament palmats.\n_START_SECTION_\nEcologia\n_START_PARAGRAPH_\nEls gavials s\xc3\xb3n els cocodrils m\xc3\xa9s aqu\xc3\xa0tics que trobem en l'actualitat, els adults pr\xc3\xa0cticament no poden moure\xe2\x80\x99s per terra quan es troben amb petits desnivells, mentre altres cocodrilians si que poden fer-ho. Aix\xc3\xad que, el seu moviment a terra es limita b\xc3\xa0sicament al lliscament. Generalment viuen en rius amb cabal estable, en zones profundes que tenen grans bancs de sorra i molts peixos. Els bancs de sorra exposats a l\xe2\x80\x99exterior s\xe2\x80\x99utilitzen per a la posta d\xe2\x80\x99ous.\n_START_SECTION_\nAlimentaci\xc3\xb3\n_START_PARAGRAPH_\nEl seu musell estret i allargat redueix la resist\xc3\xa8ncia a l\xe2\x80\x99aigua afavorint la ca\xc3\xa7a dels peixos, a m\xc3\xa9s, les dents intercalades i molt afilades estan adaptades per la captura. Els gavials joves s\xe2\x80\x99alimenten d\xe2\x80\x99insectes, capgrossos, peixos petits i granotes, mentre que els adults s\xe2\x80\x99alimenten de peixos i petits crustacis. Les seves mand\xc3\xadbules s\xc3\xb3n massa primes per agafar preses m\xc3\xa9s grans, com ara persones._NEWLINE_Per atrapar els peixos, esperen, i en veure\xe2\x80\x99ls passar nedant, baten r\xc3\xa0pidament el cap i els atrapen amb les mand\xc3\xadbules. Mantenen els peixos prop de la riba bloquejant-los amb el cos i utilitzen la mand\xc3\xadbula, obrint-la i tancant-la sota l\xe2\x80\x99aigua, per atordir-los. No masteguen les preses sin\xc3\xb3 que les empassen senceres, els individus joves s\xe2\x80\x99amaguen i alimenten en aig\xc3\xbces poc profundes, en cr\xc3\xa9ixer comencen a alimentar-se en aig\xc3\xbces m\xc3\xa9s profundes. Els gavials de fins a 120\xc2\xa0cm prefereixen fondaries d'1-3 m, fins a 180\xc2\xa0cm cacen i s'amaguen a 2.3 m de fondaria. Els gavials adults prefereixen aig\xc3\xbces de m\xc3\xa9s de 4m de profunditat.\n_START_SECTION_\nReproducci\xc3\xb3\n_START_PARAGRAPH_\nEls mascles maduren al voltant de 13 anys, moment en qu\xc3\xa8 el ghara comen\xc3\xa7a a cr\xc3\xa9ixer en el musell. Es comuniquen i avisen als companys fent xiulets i brunzits, mentre patrullen els seus territoris, i poden tenir un harem de femelles dins d'un territori que defensen agressivament d'altres mascles. Les femelles comuniquen la seva disposici\xc3\xb3 a aparellar-se aixecant el musell cap amunt. Durant el festeig, els mascles i les femelles segueixen possibles parelles fins a triar a un company adequat. L\xe2\x80\x99aparellament tamb\xc3\xa9 implica fregaments amb el cap i el musell._NEWLINE_Generalment s'aparellen durant desembre i gener. Durant l'estaci\xc3\xb3 seca al mar\xc3\xa7 i abril, caven nius a les vores dels bancs de sorra, a una dist\xc3\xa0ncia d'entre 1 i 5 metres de la l\xc3\xadnia de flotaci\xc3\xb3. Aqu\xc3\xad, caven amb les potes de darrere forats profunds, d'uns 50-60\xc2\xa0cm on les femelles ponen els ous, entre 20 i 95. Els ous s\xc3\xb3n els m\xc3\xa9s grans d'entre totes les esp\xc3\xa8cies de cocodril i pesen una mitjana de 160 g. Despr\xc3\xa9s de 71 a 93 dies d'incubaci\xc3\xb3, els ous es desclouen al juliol, just abans de l'inici de la temporada de pluges. El sexe de les cries est\xc3\xa0 determinat per la temperatura, igual que en altres cocodrils. Les femelles desenterren les cries en resposta als sons que fan en descloure l'ou, per\xc3\xb2 no les ajuden a arribar a l'aigua.\n_START_SECTION_\nConservaci\xc3\xb3\n_START_PARAGRAPH_\nEl Gavialis gangeticus es troba llistat a l\xe2\x80\x99ap\xc3\xa8ndix I de CITES._NEWLINE_L\xe2\x80\x99any 1976 la poblaci\xc3\xb3 de gavial en llibertat s\xe2\x80\x99havia redu\xc3\xaft des dels 5.000 o 10.000 exemplars de 1940 a menys de 200, una disminuci\xc3\xb3 del 96%. El govern de l'\xc3\x8dndia va aprovar en aquell moment que es proteg\xc3\xads aquesta esp\xc3\xa8cie. El 1997 la poblaci\xc3\xb3 estimada era de 436 adults, que es va reduir fins a 182 el 2006. Aquesta davallada es va produir en un per\xc3\xadode de 9 anys, en el pas d\xe2\x80\x99una sola generaci\xc3\xb3, per aix\xc3\xb2 es va classificar el gavial com a esp\xc3\xa8cie en perill greu a la llista de IUCN._NEWLINE_S\xe2\x80\x99estima que, a partir d\xe2\x80\x99un estudi del 2007, actualment hi hauria entre 200 i 300 individus al m\xc3\xb3n.\n_START_SECTION_\nConservaci\xc3\xb3 in situ\n_START_PARAGRAPH_\nEls programes de conservaci\xc3\xb3 que s\xe2\x80\x99han dut a terme a l'\xc3\x8dndia i el Nepal, es basen en l'establiment d'\xc3\xa0rees protegides i la repoblaci\xc3\xb3 amb animals nascuts en captivitat, per\xc3\xb2 no es va tenir en compte la viabilitat d\xe2\x80\x99aquestes poblacions. _NEWLINE_S'alliberaven gavials joves en h\xc3\xa0bitats inh\xc3\xb2spits als rius de l'\xc3\x8dndia i del Nepal i eren abandonats a la seva sort. Per aix\xc3\xb2, la reintroducci\xc3\xb3 no va funcionar b\xc3\xa9, a m\xc3\xa9s de l'exist\xc3\xa8ncia d\xe2\x80\x99altres pressions creixents per l\xe2\x80\x99esp\xc3\xa8cie, com ara l'esgotament dels recursos pesquers. Tampoc s\xe2\x80\x99ha fet un monitoratge, ni s\xe2\x80\x99ha investigat sobre la seva adaptaci\xc3\xb3, migraci\xc3\xb3 i altres aspectes clau per a la reintroducci\xc3\xb3 i superviv\xc3\xa8ncia._NEWLINE__NEWLINE_El Projecte Crocodile va comen\xc3\xa7ar el 1975 sota els auspicis del Govern de l'\xc3\x8dndia amb l'ajuda del Fons de Desenvolupament de les Nacions Unides i l'Organitzaci\xc3\xb3 per a l'Agricultura i l'Alimentaci\xc3\xb3. El projecte inclou un programa de reproducci\xc3\xb3 i cria en captivitat intensiva per introduir-los en h\xc3\xa0bitats amb un baix nombre de gavials.\n_START_SECTION_\nEn captivitat\n_START_PARAGRAPH_\nTrobem gavials en captivitat al Santuari Nacional de Chambal a Uttar Pradesh i al Centre de Cria de Gavials (Gharial Breeding Centre) al Parc Nacional Chitwan, al Nepal, on es crien durant uns dos o tres anys, fins que arriben a medir aproximadament un metre de llargada i s\xe2\x80\x99alliberen._NEWLINE_A l\xe2\x80\x99\xc3\x8dndia tamb\xc3\xa9 en trobem al Madras Crocodile Bank Trust, als parcs zool\xc3\xb2gics Indira Gandhi, Bannerghatta i Junagadh, als parcs Jawaharlal Nehru a la ciutat de Bokaro Steel i Itanagar. Trobem una parella d'aquesta esp\xc3\xa8cie als jardins zool\xc3\xb2gics de Sri Lanka i el zoo de Singapur. El zoo japon\xc3\xa8s de Nogeyama t\xc3\xa9 dues femelles. A Europa i Estats Units en trobem a alguns zoos, com el de Praga, Honolulu i San Diego. El maig del 2000 la granja francesa de cocodrils La Ferme aux Crocodiles va rebre sis juvenils provinens del Centre de Cria del Nepal.\n_START_SECTION_\nEvoluci\xc3\xb3\n_START_PARAGRAPH_\nEs creu que el primer gavial podria estar relacionat amb els tipus moderns. Alguns gavials van morir \xc2\xa0al mateix temps que els dinosaures a finals del Cretaci, altres van sobreviure fins a principis de l'Eoc\xc3\xa8. Les formes modernes van apar\xc3\xa8ixer gaireb\xc3\xa9 al mateix temps i van evolucionar en aig\xc3\xbces costaneres d'\xc3\x80frica, posteriorment van creuar l'Atl\xc3\xa0ntic per arribar a Am\xc3\xa8rica del sud. _NEWLINE_El descobriment de les restes f\xc3\xb2ssils del gavial porto-riqueny Aktiogavialis puertorisensis a una cova situada a San Sebasti\xc3\xa1n, Puerto Rico, va suggerir que el Carib va servir d'enlla\xc3\xa7 entre els dos continents.\n_START_SECTION_\nTaxonomia\n_START_PARAGRAPH_\nEl gavial i altres esp\xc3\xa8cies relacionades s'agrupen segons els taxonomistes de dieferentes maneres:_NEWLINE_Els paleont\xc3\xb2legs, parlen del llinatge d'esp\xc3\xa8cies semblants al gavial fent servir el terme Gavialoidea. En canvi, si els tres grups supervivents dels cocodrilians es consideren de fam\xc3\xadlies separades, el gavial ser\xc3\xa0 un dels dos memebres dels Gavialidae, que est\xc3\xa0 relacionat amb la fam\xc3\xadlia Crocodylidae (cocodrils) i Alligatoridae (alligators i caimans). Com a alternativa, es poden classificar els tres grups com a fam\xc3\xadlia Crocodylidae, i cada un d'ells formar\xc3\xa0 part d'una subfam\xc3\xadlia: \xc2\xa0Gavialinae, Crocodylinae i Alligatorinae. \xc2\xa0\xc2\xa0\xc2\xa0"